b'\n_START_ARTICLE_\nChristian Severin Henrichsen\n_START_PARAGRAPH_\nChristian Severin Henrichsen (15. april 1829 i K\xc3\xb8benhavn \xe2\x80\x93 22. december 1883 sammesteds) var en dansk H\xc3\xb8jesteretsadvokat og borgerrepr\xc3\xa6sentant._NEWLINE_Henrichsen var s\xc3\xb8n af faktor ved Adresseavisen Christian Frederik Henrichsen (17. december 1777 \xe2\x80\x93 18. juli 1838) og Marie f. Antoni (24. maj 1790 \xe2\x80\x93 29. maj 1865). Han blev f\xc3\xb8dt i K\xc3\xb8benhavn, dimitteredes 1846 fra Metropolitanskolen og tog juridisk embedseksamen 1853. Tidligt bestemte han sig for sagf\xc3\xb8rervejen, og efter at have haft fuldmagt, navnlig hos advokat Carl Liebe, blev han 1859 overretspr\xc3\xb8veprokurator, 2 \xc3\xa5r efter virkelig overretsprokurator og 1862 H\xc3\xb8jesteretsadvokat. hans forbindelser med borgerstanden, ualmindelige dygtighed og usvigelige retsindighed skaffede ham forholdsvis hurtig en stor og indbringende praksis. et bevis p\xc3\xa5 den tillid og anseelse, han n\xc3\xb8d, var det, at han allerede 1864 valgtes til borgerrepr\xc3\xa6sentant og 1873, da t\xc3\xb8mrermester Harald Hartvig Kayser efter en lang funktionstid \xc3\xb8nskede at tr\xc3\xa6de af, blev forsamlingens formand, en stilling, som han bekl\xc3\xa6dte lige til sin d\xc3\xb8d. b\xc3\xb8lgerne g\xc3\xa5 sj\xc3\xa6lden h\xc3\xb8jt i hovedstadens kommunale r\xc3\xa5d, s\xc3\xa5 at formandens opgave, for s\xc3\xa5 vidt den best\xc3\xa5r i at lede og styre forhandlingerne, ikke stiller store krav til overlegenhed eller \xc3\xa5ndsn\xc3\xa6rv\xc3\xa6relse, men formandens indflydelse p\xc3\xa5 de kommunale sagers gang er meget betydelig, og det beror for en v\xc3\xa6sentlig del p\xc3\xa5 ham, om forholdet mellem det direkte valgte led af kommunalbestyrelsen og Magistraten skal f\xc3\xb8re til harmonisk samvirken eller til tvist. Henrichsen var en udm\xc3\xa6rket formand, rolig og upartisk i sin ledelse, og hans gode indflydelse var umiskendelig. andre offentlige tillidshverv betroedes ham; 1873 blev han medlem af Landmandsbankens bankr\xc3\xa5d og dets formand, 1875 medlem af direktionen for Sparekassen for Kj\xc3\xb8benhavn og Omegn._NEWLINE_Sit varigste minde har han sat sig ved sin virksomhed for oprettelsen af de Spannjerske Legater, hvis formue ca. ved \xc3\xa5r 1900 udgjorde ca. 2\xc2\xbd mio. kr. Skomagermester Spannjer, en original, som fra en ringe begyndelse havde ved heldige ejendomsk\xc3\xb8b og pengetransaktioner samlet en betydelig formue, blev i august 1872 efter et uheldigt fald indlagt p\xc3\xa5 Kommunehospitalet; han sendte bud efter Henrichsen for at f\xc3\xa5 skrevet sit testamente, og det var den juridiske r\xc3\xa5dgiver, som foreslog ham de forskellige veld\xc3\xa6dige form\xc3\xa5l, til hvilke legatet skulle anvendes. Testamentet underskreves 14. august, en kodicil tilf\xc3\xb8jedes 23., og 24. d\xc3\xb8de testator. Uden Henrichsens forstandige og bet\xc3\xa6nksomme optr\xc3\xa6den ville den store formue v\xc3\xa6re blevet splittet til fjerne sl\xc3\xa6gtninge. Legatet, der under Henrichsens ledelse begyndte at virke i juni 1877, sk\xc3\xb8nt fundatsen f\xc3\xb8rst udf\xc3\xa6rdigedes 10. juli 1879, vil efter de testamentariske bestemmelser yderligere vokse i tidens l\xc3\xb8b. Henrichsen og hustru (Marie Charlotte Breede, f. Lund, enke efter t\xc3\xb8mrermester Breede, f. 22. december 1814, gift med Henrichsen 20. april 1862, d\xc3\xb8d 9. februar 1887) have selv stiftet et betydeligt legat "for Enker, forladte Hustruer og ugifte Piger i Kj\xc3\xb8benhavn", hvis fundats f\xc3\xb8rst efter nogle rentenyderes d\xc3\xb8d blev affattet af K\xc3\xb8benhavns borgerrepr\xc3\xa6sentanter. Ogs\xc3\xa5 ved udarbejdelsen af Entrepren\xc3\xb8r N. Andersens Arbejderlegat, der bestyres af Indenrigsministeriet, har Henrichsen medvirket._NEWLINE_Henrichsen blev Ridder af Dannebrog 1874, Dannebrogsmand 1878 og fik 1883, ved 25 \xc3\xa5rs-jubil\xc3\xa6et for K\xc3\xb8benhavns nye kommunalforfatning, Kommand\xc3\xb8rkorset af 2. grad. Efter en kort sygdom d\xc3\xb8de han 22. december 1883._NEWLINE_Han er begravet p\xc3\xa5 Assistens Kirkeg\xc3\xa5rd. Der findes et maleri af G.J. 1906 i Borgerrepr\xc3\xa6sentationens formandsv\xc3\xa6relse, K\xc3\xb8benhavns R\xc3\xa5dhus. Litografi af I.W. Tegner 1884 efter fotografi. Tr\xc3\xa6snit 1883.'